**Nastasia Zürcher Losada**, nada en Xenebra o 26 de xuño de 1988, é unha artista, vocalista e compositora galego-suíza. Afincada en Galicia (terra dos seus avós maternos) dende o ano 2000, medrou en Xenebra ate os 12 anos. Viviu tamén en Madrid 2 anos (2012-2014) nos que se graduou en Canto, Interpretación e Técnicas de Escenario na Escuela Internacional de Artistas. Estudou canto moderno con diferentes docentes e técnicas ao longo da súa formación, como o Diploma Profesional de Canto en Jazz e Música Moderna de Estudio, Escola de Música (Santiago de Compostela, centro no que imparte clases de canto e técnica vocal dende o ano 2011) e, entre outras, a formación Voice Craft (Estill Voice Training). Publicou tres discos de autoría propia (música e letras), nos que canta en galego, inglés, castelán e francés. A súa obra bebe do neo soul, o pop folk de autora e as sonoridades das músicas do mundo, sendo unha das vocalistas máis versátiles do panorama musical actual.

Traxectoria
-----------

Formou parte do afamado coro compostelá Coro da Ra durante varios anos sendo unhas das súas solitas máis novas. Foi a vocalista do grupo de músicas do mundo Rastrexos Project, chegando a tocar no Festival de Ortigueira e Suíza así como en varios ciclos e festivais de percusión e mestizaxe de Galicia.

En 2015 publicou o seu álbum debut *My Flight*. En 2016 obtivo con el o Premio Martín Codax da Música na categoría Blues/Funk/Soul. No 2017 publicou o seu segundo álbum de estudio, *Beat*, composto unha vez máis por temas propios e baixo a produción do compositor e arranxador galego Adrián Saavedra. No 2018 foi novamente finalista nos Premios Martín Codax na categoría de Músicas do Mundo facendo honor a variedade de estilos que conflúen nas súas obras.

En 2018 representou Galicia no festival Liet Internacional en Holanda co seu tema "Espertos", co que gañou o premio dos músicos e quedou no segundo posto da clasificación xeral. Participou en diferentes festivais cos seus diferentes formatos para directo adaptados a cada disco, como o Beat Trío con Adrián Saavedra e Narci Rodriguez ao beatbox, ou o seu quinteto no segundo disco con recoñecidos artistas da escena jazz como LAR Legido á batería ou Javi GDJazz a trompeta.

En 2021 publicou dúas colaboracións musicais: o tema "Flamante" co rapeiro galego García MC, e a canción "Conexión" co compositor e vocalista brasileiro Gustavo Almeida.

No 2022 publicou o seu terceiro álbum *But Life Is Beauty Full* co que levou dous galardóns nos premios da música de Galicia ese ano, os Premios Martín Códax da Música ("Artista do Ano" e "Blues, Funk e Soul"). Actualmente de xira co seu novo formato para directos, un sexteto formado por músicos destacados da escena galega: o seu produtor Adrián Saavedra ao baixo, Carmen Rey ao teclado e coros, Bruno Couceiro á batería, Mon Orencio á guitarra e coros, e Félix Rodriguez á percusión.

Foi membro da Xunta Directiva da asociación profesional de músicos de Galicia, a Asociación Músicas Ao Vivo (MAV), como secretaria e tesoureira do 2018 ao 2022.

Discografía
-----------

* Álbum *My Flight* (2015)
* Álbum *Beat* (2017)
* Álbum *But Life Is Beauty Full* (2022)
* Sinxelo *"O Maio"* (2020) de Curros Enríquez para o Consello da Cultura Galega. Composto xunto a Adrián Saavedra

Premios
-------

* Certame de Canción de Autor de Teo: Mellor Artista, Mellor Canción Orixinal ("VOAR")
* Premios Martín Códax da Música (Galician Music Awards): gañadora na categoría Blues, Funk & Soul (2016); finalista na categoría Músicas do Mundo (2018)
* Festival Liet Internacional (Holanda, 2018): premio *Musicians Award +* 2º posto na clasificación xeral co seu tema en galego *"Espertos".*
* *Artista do Ano* nos premios da música de Galicia os Premios Martín Códax (2022)
* Mellor álbum na categoría *Blues, Funk e Soul* nos Premios Martín Códax da Música (2022)
* Videoclip finalista no FESTIVAL DE CANS: *Lord, I'm Alive!* (dirixido por Jairo Moreno, 2022)

Notas
-----

1. ↑  "Nastasia Zürcher volta con premio para Galicia do festival Liet Internacional". *Cultura Galega*. 28 de maio de 2018. Consultado o 30 de maio de 2018.

Véxase tamén
------------

### Ligazóns externas

* "Nastasia Zürcher: la conexión suizo-galaica". *Muzikalia* (en castelán). 7 de novembro de 2016. .
* "Nastasia Zürcher". *Galician Tunes*.